钦定古今图书集成/明伦汇编/官常典/第577卷 > 李仪
## 钦定古今图书集成/明伦汇编/官常典/第577卷 > 李仪

按《明外史》本传：“仪，涿人。永乐间，以荐举授户部主事。
宣宗既平高煦，仪请去赵王护卫。帝语侍臣张本，本
曰：‘往孟贤谋逆，赵王未必不知。高煦亦谓与赵合谋，
仪言是。夏原吉曰：‘陛下欲保全赵王，仪言亦保全赵
也’。帝遣使谕王，如仪指，王即献护卫，赵卒无事。仪寻
出知九江府，有惠政。英宗即位之岁，始设诸边巡抚’”，
佥都御史丁璿方督大同、宣府军储，而仪以右佥都
御史巡抚其地。仪至盛，有所建置，号令一新。时朝议
欲遣方政、杨洪等出塞袭迤北诸部。仪言：“四裔为患，
自古有之，在备御有方耳。和宁残部，穷无所归。乍臣
乍叛，小为边寇。边将谨待之，将自遁，何必穷兵。万一
乘虚袭我，少有失，适足为笑。乞敕政等无穷追。”不纳。
督粮参政刘琏不职，仪劾之。琏乃诬仪淫乱事。适参
将石亨欲奏镇守中官郭敬罪，先咨仪。仪误缄咨牒
于核饷主事文卷中。户部以闻，致亨、敬相奏讦。帝怒，
命仪、琏自陈，而切责敬等。琏止停俸二岁。仪虽引罪
自负其直，词颇激，遂被劾，下吏瘐死。仪居官廉谨，边
人素德之。闻仪死，建“昭德祠”以祀。璿，上元人，永乐中
进士。由御史擢居是职。麓川蛮叛，乘传往视，言用兵
便宜，遂命抚云南，督馈饷。麓川平，召为左副都御史。
所至有政声。